SL Uradni list Evropske unije L 253/1

UREDBA KOMISIJE (EU) 2017/1777

z dne 29. septembra 2017

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za Bacillus amyloliquefaciens sev FZB24, Bacillus amyloliquefaciens sev MBI 600, glinasto oglje, diklorprop-P, etefon, etridiazol, flonikamid, fluazifop-P, vodikov peroksid, metaldehid, penkonazol, spinetoram, tau-fluvalinat in Urtica spp. v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za diklorprop-P, etefon, flonikamid, fluazifop-P in metaldehid so bile določene v Prilogi II k Uredbi (ES) št. 396/2005. Za penkonazol so bile MRL določene v Prilogi II in delu B Priloge III k navedeni uredbi. Za etridiazol, spinetoram in tau-fluvalinat so bile MRL določene v delu A Priloge III k navedeni uredbi. Za Bacillus amyloliquefaciens sev FZB24, Bacillus amyloliquefaciens sev MBI 600, glinasto oglje, vodikov peroksid in Urtica spp. niso bile določene posebne MRL in navedene snovi niso bile vključene v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov diklorprop-P, za uporabo na citrusih je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za etefon je bila taka vloga vložena za kakije. Za etridiazol je bila taka vloga vložena za bučnice z užitno lupino. Za flonikamid je bila taka vloga vložena za marelice, glavnato zelje, fižol in grah (s stroki) ter koren sladkorne pese. Za fluazifop-P je bila taka vloga vložena za korenje in bučke. Za metaldehid je bila taka vloga vložena za por. Za penkonazol je bila taka vloga vložena za grozdje. Za spinetoram je bila taka vloga vložena za češnje, rozgasto sadje, „drugo drobno sadje in jagodičje“, „solato in solatnice“, „špinačo in podobne liste“, „zelišča in užitne cvetove“, por ter zeliščne čaje iz listov in zelišč. Za tau-fluvalinat je bila taka vloga vložena za citruse.

(4) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale poročila o ocenah.

(5) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(6) Agencija je v obrazloženem mnenju o spinetoramu ugotovila, da glede njegove uporabe na endiviji ni mogoče izključiti tveganja za potrošnika. Obstoječo MRL bi zato bilo treba ohraniti.

(7) Kar zadeva flonikamid, je Agencija priporočila zvišanje obstoječih MRL za več proizvodov živalskega izvora, da bi se zajeli nameravani načini uporabe navedene aktivne snovi na sladkorni pesi.

(8) Kar zadeva etridiazol, Agencija ni mogla dokončno oceniti tveganja za potrošnike pri vnosu te snovi s hrano, ker nekatere informacije niso bile na voljo in je bil potreben nadaljnji premislek odgovornih za obvladovanje tveganja. Stalni odbor za rastline, živali, hrano in krmo je na seji 29. maja 2015 ugotovil, da zadevna snov ne proizvaja relevantnih metabolitov, ki bi bili znatno toksični ali katerih vrednosti bi pomenile nezanemarljivo izpostavljenost (3). Zato je v Uredbi (ES) št. 396/2005 primerno določiti MRL za bučnice z užitno lupino v višini 0,4 mg/kg, kar odraža dobro kmetijsko prakso.

(9) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(10) Za Bacillus amyloliquefaciens sev FZB24 in Bacillus amyloliquefaciens sev MBI 600 je Agencija predložila sklepa o strokovnem pregledu ocene tveganja za pesticide z navedenima aktivnima snovema (4). Za obe snovi Agencija ni mogla dokončno oceniti tveganja za potrošnike pri vnosu teh snovi s hrano, ker nekatere informacije niso bile na voljo in je bil potreben nadaljnji premislek odgovornih za obvladovanje tveganja. Rezultati tega nadaljnjega premisleka so bili vključeni v zadevni poročili o pregledu (5), v katerih je bilo ugotovljeno, da je tveganje za človeka prek metabolitov iz teh snovi zanemarljivo. Glede na navedena sklepa Komisija meni, da je navedeni snovi primerno vključiti v Prilogo IV k Uredbi (ES) št. 396/2005.

(11) Glinasto oglje, vodikov peroksid in Urtica spp. so odobreni kot osnovne snovi z Izvedbeno uredbo Komisije (EU) 2017/428 (6), Izvedbeno uredbo Komisije (EU) 2017/409 (7) oziroma Izvedbeno uredbo Komisije (EU) 2017/419 (8). Pogoji uporabe navedenih aktivnih snovi naj ne bi privedli do prisotnosti ostankov v živilih ali krmi, ki bi lahko pomenili tveganje za potrošnika. Navedene snovi je zato ustrezno vključiti v Prilogo IV k Uredbi (ES) št. 396/2005.

(12) Iz obrazloženih mnenj in sklepov Agencije ter ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(13) Uredbo (ES) št. 396/2005 bi bilo zato treba ustrezno spremeniti.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 29. septembra 2017 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu.

Reasoned opinion on the modification of the existing maximum residue levels for dichlorprop-P in citrus fruits (Obrazloženo mnenje o spremembi obstoječih mejnih vrednosti ostankov za diklorprop-P v citrusih). EFSA Journal 2017; 15(4):4834 [24 str.].

Reasoned opinion on the modification of the existing maximum residue level for ethephon in kaki/Japanese persimmons (Obrazloženo mnenje o spremembi obstoječe mejne vrednosti ostanka za etefon v kakijih). EFSA Journal 2017; 15(3):4747 [17 str.].

Reasoned opinion on the modification of the existing maximum residue levels for etridiazole in various crops (Obrazloženo mnenje o spremembi obstoječih mejnih vrednosti ostankov za etridiazol v različnih kmetijskih rastlinah). EFSA Journal 2017; 15(3):4736 [19 str.].

Reasoned opinion on modification of existing maximum residue levels for flonicamid in various commodities (Obrazloženo mnenje o spremembi obstoječih mejnih vrednosti ostankov za flonikamid v različnih proizvodih). EFSA Journal 2017; 15(3):4748 [20 str.].

Reasoned opinion on the modification of the existing maximum residue levels for fluazifop-P in carrots, tomatoes and courgettes (Obrazloženo mnenje o spremembi obstoječih mejnih vrednosti ostankov za fluazifop-P v korenju, paradižniku in bučkah). EFSA Journal 2017; 15(5):4831 [32 str.].

Reasoned opinion on the modification of the existing maximum residue level for metaldehyde in leek (Obrazloženo mnenje o spremembi obstoječe mejne vrednosti ostanka za metaldehid v poru). EFSA Journal 2017; 15(3):4740 [15 str.].

Reasoned opinion on the modification of the existing maximum residue level for penconazole in grapes (Obrazloženo mnenje o spremembi obstoječe mejne vrednosti ostanka za penkonazol v grozdju). EFSA Journal 2017; 15(4):4768 [15 str.].

Reasoned opinion on the modification of the existing maximum residue levels for spinetoram in various crops (Obrazloženo mnenje o spremembi obstoječih mejnih vrednosti ostankov za spinetoram v različnih kmetijskih rastlinah). EFSA Journal 2017; 15(5):4867 [34 str.].

Reasoned opinion on the modification of the existing MRLs for tau-fluvalinate in various crops (Obrazloženo mnenje o spremembi obstoječih MRL za tau-fluvalinat v različnih kmetijskih rastlinah). EFSA Journal 2014; 12(1):3548 [49 str.].

(3) Review report for the active substance etridiazole (Poročilo o pregledu za aktivno snov etridiazol) (SANCO/13145/2010 Final).

(4) Conclusion on the peer review of the pesticide risk assessment of the active substance Bacillus amyloliquefaciens strain FZB24 (Sklep o strokovnem pregledu ocene tveganja za pesticide z aktivno snovjo Bacillus amyloliquefaciens sev FZB24). EFSA Journal 2016; 14(6):4494 [18 str.].

Conclusion on the peer review of the pesticide risk assessment of the active substance Bacillus amyloliquefaciens strain MBI 600 (Sklep o strokovnem pregledu ocene tveganja za pesticide z aktivno snovjo Bacillus amyloliquefaciens sev MBI 600). EFSA Journal 2016; 14(1):4359 [37 str.].

(5) Review report for the active substance Bacillus amyloliquefaciens strain FZB24 (Poročilo o pregledu aktivne snovi Bacillus amyloliquefaciens sev FZB24) (SANTE/12037/2016 Rev. 1).

Review report for the active substance Bacillus amyloliquefaciens strain MBI 600 (Poročilo o pregledu aktivne snovi Bacillus amyloliquefaciens sev MBI 600) (SANTE/10008/2016 Rev. 2).

(6) Izvedbena uredba Komisije (EU) 2017/428 z dne 10. marca 2017 o odobritvi osnovne snovi glinasto oglje v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 66, 11.3.2017, str. 1).

(7) Izvedbena uredba Komisije (EU) 2017/409 z dne 8. marca 2017 o odobritvi osnovne snovi vodikov peroksid v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 63, 9.3.2017, str. 95).

(8) Izvedbena uredba Komisije (EU) 2017/419 z dne 9. marca 2017 o odobritvi osnovne snovi Urtica spp. v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 64, 10.3.2017, str. 4).